….. (sz.) napirend

Előterjesztve:

Költségvetési Bizottság

**E L Ő T E R J E S Z T É S**

**a Képviselő-testület 2023. április 27-i rendes ülésére**

**Tárgy:** RészvételInterreg Central Europe pályázaton

**Készítette:** …………………………….

Kerényi Gyula

polgármesteri koordinátor

**Egyeztetve:** …………………………….

Annus Béláné

gazdasági igazgató

**Látta**: ………………………………

dr. Szalai Tibor

jegyző

………………………………

dr. Silye Tamás

jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

Az Európai Unió támogatja a régiók és országok közötti együttműködést, hogy elősegítse gazdasági és társadalmi fejlődésüket, és leküzdje a határok jelentette akadályokat. Az Interreg program 1990-ben közösségi kezdeményezésként indult mindössze 1 milliárd eurós költségvetéssel, amely kizárólag a határokon átnyúló együttműködésekre szorítkozott, később a program a transznacionális és interregionális együttműködésre is kiterjedt. Az Interreg újabb fejlődését jelzi, hogy a 2021–2027-es költségvetési időszakban a programon keresztül közel 10 milliárd euro, az Európai Regionális Fejlesztési Alapból származó támogatási összeg juthat el a kedvezményezettekhez. A csaknem 10 milliárd euro több mint 100 Interreg program között oszlik meg, amelyek mindegyike a maga területén járul hozzá az EU kohéziós politikájának fő prioritásainak megvalósításához. Az egyik ilyen program az Interreg Central Europe (CE).

A 72 millió eurós indikatív költségvetéssel rendelkező Interreg CE program Közép-Európa köz- és magánszférabeli szereplőit – önkormányzatokat, felsőoktatási intézményeket, kutatóhelyeket, nonprofit szervezeteket és vállalkozásokat – szólítja meg a határokon túli együttműködés bizalmi kultúrájának elterjesztése, térségünk okosabbá, zöldebbé tétele érdekében. A programterület kilenc EU tagállamra terjed ki: Ausztria, Horvátország, Csehország, Magyarország, Lengyelország, Szlovákia és Szlovénia valamennyi régiójában, valamint Németország és Olaszország bizonyos régióiban tevékenykedő szervezetek pályázhatnak. Támogatás a témák széles skálájában igényelhető fejlesztésre, kísérleti megoldások kidolgozására, képesség- és tudásátadásra; nagy léptékű beruházások nem finanszírozhatóak.

Kontinensünk - és a világ - talán legnagyobb kihívása az átmenet kidolgozása a zöldebb, karbonsemleges, fenntartható gazdaság és társadalom felé. Az alacsony szén-dioxid-kibocsátású gazdaság felé vezető út egyik kulcsa a klímaterhelés mérséklése, valamint az energiatermelés és -felhasználás hatékonyságának növelése. Összességében a fajlagos energiafogyasztás és az üvegház-hatású elemek kibocsátása a legtöbb közép-európai országban még mindig meghaladja az uniós átlagot, sok régióban továbbra is magas a CO2-intenzív energiafelhasználás, ráadásul a megújuló forrásokból származó termelés részaránya alacsonyabb és az átállás lassabb az uniós átlagnál. Mindez veszélybe sodorja az EU 2050-re kitűzött klímasemlegességének elérését, ezért az egyik célterület e prioritásra összpontosít.

Budapest Főváros II. Kerületi Önkormányzat 2022. januárban felkérést kapott a fenti témában érintett „ENCODES” projekt konzorciumában való részvételre a pályázat vezető partnere, az ENEA (Olasz Nemzeti Ügynökség az Új Technológiákért) és a CNR (Olasz Nemzeti Kutatási Tanács) által alapított, az innovatív energiagazdálkodás és a környezeti fenntarthatóság területén kutatási és tanúsítási feladatokat végző CERTIMAC S.C.R.L. részéről. A projekt az energia termelésére, hatékony felhasználására, működtetésére és társadalmi, környezeti előnyök kiaknázására szerveződött közösségek (**energiaközösségek**) működési kereteinek kialakítását célozza.

Az „ENCODES” projekt címe "Energiaközösség által vezérelt, többszereplős folyamatok az energiaátállási stratégiák létrehozásának elősegítésére", a 2.1 "A klímasemleges Közép-Európa energiaátállásának támogatása" célterület keretében megfogalmazott kihívásokra ad választ. A projekt támogatja az EU 2030-2050 klímacéljainak elérését azáltal, hogy javítja az intézmények, szakemberek és állampolgárok együttműködési képességét, és tudatosítja őket, valamint minden potenciális szereplőt az energiaközösségek létrehozása érdekében. Jelenleg – bár kezd beépülni az országok energiaszabályozásába – az energiaközösségi kezdeményezések koncentrációja alacsony: létrejöttüket és működésüket számos különböző akadály nehezíti, nevezetesen szabályozási problémák, források és hosszú távú ösztönzők hiánya, fejletlen jogi keretek és kulturális problémák. Ezen túlmenően a közép-európai épületállományt gyenge energiahatékonyság, alacsony felújítási arány és az integrált épülettervezés hiánya jellemzi a helyi szintű fenntartható urbanizáció globális perspektívájában.

A projekt céljai: (1) Minden releváns tudás, módszertani és készségelem előkészítése és összeállítása, amely a helyi közösségek tudatos és tartós energiaközösséggé válását segítő folyamat elindításához szükséges. (2) Transzferálható módszertanok és eszközök kidolgozása technológia-vezérelt és közösség által támogatott stratégiákhoz, az energiaátállási folyamat felgyorsítása érdekében, különböző városi környezetekben. (3) Közös módszertanok és eszközök validálása helyi kísérleti projektekkel a tudatos és fenntarthatóan működő energiaközösségek kialakítására.

A helyi polgárokat és közösségeket, hatóságokat, energiaügynökségeket, civil szervezeteket, környezetvédelmi ügynökségeket és szakembereket megcélzó tevékenységek célja, hogy proaktív szereplőkké váljanak az energiaközösségek létrehozásának előmozdításában. Különösen az önkormányzatoknak van kulcsszerepe területük aktivizálásában és támogatásában, hogy energia-önellátóvá válhassanak.

További projektpartnerek: Energiaklub (H), Sargo Szövetkezet (I), Ravenna önkormányzata (I), Kassai Műszaki Egyetem (SK), EGTC Via Carpatia (SK), UCEEB Egyetemi Központ Energiahatékony Épületek Létrehozására (CZ), Kladno önkormányzata (CZ), KSSENA Regionális Energiaügynökség (SLO).

A T. Képviselő-testület 48/2022.(II.15.) és 49/2022.(II.15.) határozataival jóváhagyta, hogy a Budapest Főváros II. Kerületi Önkormányzat az Interreg Central Europe program első pályázati felhívása keretében az „ENCODES” munkacímű projekt konzorciumi tagjaként 2022. február 23-ig pályázatot nyújtson be, valamint annak támogatása esetén 6.000.000 Ft összegű önrész biztosításáról döntött.

A konzorciumvezető 2022. december 19-én értesített arról, hogy a bírálók az utolsó döntéshozatali körben a projektet nem támogatták, azonban jól fogadták, kiváló értékelésben részesítették úgy a szakmai tartalom minősége, mint a partnerség szempontjaiból, a ponthatártól nem sokkal maradt el, az elutasítás legfőbb oka a nagyon sok versengő pályázat volt.

Minden konzorcium tag jelezte, hogy egyetért az ismételt beadással, illetve a szakmai csapatban kialakult konszenzus, hogy a pályázatot az első forduló tapasztalatainak és bírálati javaslatainak ismeretében (pl. módszertani egyszerűsítések, 10% körüli költségcsökkentés), helyenként a szükséges mértékben átdolgozva nyújtsuk be újra a második pályázati felhívás keretében, 2023. május 17-ig. Ezzel összhangban javasoljuk, hogy az Önkormányzat – a klímavészhelyzet, klímatudatosság és szükséges cselekvés tárgyaiban meghozott 353-361/2019.(XII.19.) képviselő-testületi határozatokkal is összefüggésben – a szükséges önrész biztosításával projektpartnerként pályázatot nyújtson be.

Budapest Főváros II. Kerületi Önkormányzat tervezett költségvetése a teljes projektköltségvetés véglegesítésének függvényében 280.000 – 310.000 euro közötti összeggel van tervezve. A felhívás szerint a támogatás maximális mértéke a partneri költségvetés 80%-a, ehhez járul 15% nemzeti társfinanszírozás, így az önrész mindössze a teljes költségvetés 5 %-a.

Kérem a T. Képviselő-testületet a határozati javaslatok elfogadására.

**H a t á r o z a t i j a v a s l a t o k**

1. A Képviselő-testület úgy dönt, hogy a Budapest Főváros II. Kerületi Önkormányzat az Interreg Central Europe program keretében az „ENCODES” projekt konzorciumi tagjaként pályázatot nyújt be.

**Felelős:** polgármester

**Határidő:** 2023. május 31.

*A határozati javaslat elfogadása egyszerű többségű szavazati arányt igényel.*

1. A Képviselő-testület kötelezettséget vállal, hogy az Interreg Central Europe program keretében benyújtandó „ENCODES” projekt támogatása esetén a partneri költségvetés önrészét, 6.000 E Ft előirányzatot a Budapest Főváros II. Kerületi Önkormányzat 2023. évi költségvetéséről szóló 6/2023. (II.28.) rendelet 16. számú tábla II/a/7. sor „Energia tartalék, energiaközösség” jogcím előirányzat terhére biztosítja.

**Felelős:** polgármester

**Határidő:** nyertes pályázat esetén előirányzat módosítására 15 nap, rendelet módosítására legkésőbb 2023. december 31. hatállyal

*A határozati javaslat elfogadása minősített többségű szavazati arányt igényel.*

**Budapest, 2023. április 17**.

**Örsi Gergely**

**polgármester**

Előterjesztés melléklete:

48/2022.(II.15.) és 49/2022.(II.15.) képviselő-testületi határozatok

Előterjesztés melléklete:

**Budapest Főváros II. ker. Önkormányzat  
48/2022.(II.15.) képviselő-testületi határozata**

A Képviselő-testület úgy dönt, hogy a Budapest Főváros II. Kerületi Önkormányzat az Interreg Central Europe program keretében az „ENCODES” munkacímű projekt konzorciumi tagjaként pályázatot nyújt be.

**Felelős:** polgármester

**Határidő:** 2022. február 23.

(21 képviselő van jelen, 21 igen, egyhangú)

**Budapest Főváros II. ker. Önkormányzat  
49/2022.(II.15.) képviselő-testületi határozata**

A Képviselő-testület kötelezettséget vállal, hogy az Interreg Central Europe program keretében benyújtandó „ENCODES” munkacímű projekt partneri költségvetésének önrészére 6.000 EFt-ot biztosít a tartalékok között az Önkormányzat 2022. évi költségvetésében.

**Felelős:** polgármester

**Határidő:** 2022. évi költségvetési rendelet elfogadása

(21 képviselő van jelen, 21 igen, egyhangú)